Sigand Opuk Ma Ne Lando Wach Nyasaye, To Kendo Luongore Kata Ni Japolo.
Un: Ero gon wa ye sgandi ma mit no.
An: Chon gi lala ne nitie opuk. To koro chieng' moro dichwo moro ne dhi woth loka moro ma bor ahinya ma ne chune mana ni mondo oduog e dala mare bang' ndalo apar. Ka ne podi ok owok ka odhi kar ma ne odhiye no, to ng'ano ne owacho ni chiege weche ma ne ni e pache.
"Chiega, ero kiny amondo chiew odikiny ka adhi ma bor ahinya. Adhi nono wach puothe wa ma ni yor K'oricho, ae to ka a ayo kuro to achiko yor Kendu keyo bel ma ne wapidho to koro ose chiek ma ber ahinya. Da her siemo wang'i ruok ka akweri ni kik iwe opuk donj ei dala wa ni. Opuk tumbe ne ok long'o kata ma tin. Ka po ni uwinjo duonde ka oloso to une ni uringo ba oloro dho rangach."
Dhako ne oduoko chuore ma ber ndi.
"Chuora, an to opuk ok nyal wonda kata ma tin. Awinjo ni kinde moko yand o owo wang' mon ma chuogi odhi e lweny kata onge ei dala. Wachore ni nitie chieng' moro ma ne odhi wondo dhako moro ni en ye dhok ma Nyasaye kudho kodo muya kende miyo dhano ngima. Ne owotho e dala ka dala ka olando wach polo malo kar ma owacho ni Nyasaye odakye. Mon moko to ne tedo chiemo to miye. Moko ne mako ne gwen to miye oting'o odhi kodo ei pacho mare."
"Chuor dhako ne orango chiege ka nuoyo ne wach. Kik opuk wondi kata ma tin. Tiende oluongore ni jalendo niketch olando wach polo ma oluongo ni dala Nyasaye. To aparo ni in bende ing'eyo ni mago duto gin mana mriasia. Nyasaye nitie kendo odak kar moro amoro ma nitie, ok polo kende. Omiyo jalendo no wondo dhano mang'eny kendo golo kuomgi muandu ma miye en koro omewo ma iwuoro awuora."
Dhako ne onyiso chuore ni opuk ok no nyon dala no. Dichwo ne mor ahinya gi wach ma ne chiege owacho ne. Ne odhi e wodhe ne ka onge gi moro ma chando pache.
Chieng' ma ne dichwo no owok ye, to ema opuk bende ne obiro othieno ba odhiro dho rangach mos mos. Dhako no ne owinjo ka rangach goyo koko ma tin. Ne obuok ka owuoro ni to mano to kendo en ang'o. Ne openjo ma tek ni:
"Mano ng'ano ma mulo ga dho rangach no?"
Opuok ne oduoke ni:
"En an opuk."
Dhako no ne odhawo ni opuk kendo ne onyise ni:
"Won pacho nende owacho ni kik idonj ei dala mare ni."
Opuk ne owacho ni dhako no ni:
"Nyarpolo, weya mondo adonj ei dala kuom kinde ma tin kende. Ok abi budho da."
Opuk ne ohombo dhako no aming'a i mondo oyieno odonj ei dala. Ne omor ahinya ka giko ne to ne oweye odonjo ei dala. Dhako ne ohuare ni:
"Ara donj adonja ma tin, ae to ia piyo."
Ka ne dhako no ne nido ose tero to ne owinjo ka dho ot yawore. Ne openjo ni:
"Mano ng'ano ma yawo dho ot no?"
Opuk ne oduoke ni:
"En an opuk."
Dhako no ne owacho ne ni:
"Wuon dala nende owacho ni ng'ato kik donj ei ot."
Opuk ne oloso ahinya ka hombo dhako no mondo oyie ne odonj ei ot. Aming'a piny ne dhako no oduoke ni:
"To kara donj mana ma tin ae to iwog i a."
Dhako no ne nindo otero. To mak mana ni bang' kinde ma tin to ne owinjo ka ma gimoro molo tiende ae dok idho bambe ne.
"Mano ng'ano ma idha no?"
Opuk ne oduoko ni:
"An opuk."
Dhako ne oloso ka nyise ni:
"Won pacho nende owacho ni ng'ato kik...."
Loso mar gi ne odhi nyime othieno duto. Ka ne piny chiegni ru, to ne dhako no owinjo ng'ato ka yawo dho rangach ba obuok ahinya. Ne openjo ni:
"Mano ng'ano ma yawo rangawa no".
Duol ma ong'eyo ma ber ahinya ne oduoke ni.
"En an won dala. Nene wiya owil kawo uno to kod ng'or ma adhi sumo Karsumo. Omiya nende olokora e yo ba aduogo nyaka ka eri."
Dhako no ne luoro omako ahinya. Opuk to ne piny rom ne aroma. Opuk ne okwer ni wok mondo odog e dala mare otame ma kata dho ot ne ok otemo chike mondo oring woko. Dhako no ka ne oneno kamano, to ne okawo pala ba ong'ado ng'ut opuk ba ochodo. Ne okwanyo opuk ba oringo opando mondo chuore kik ne.
Bang' kar onyango dhako no ne otholo opuk a to otedo. a odiechieng' ne ochopo, to dhako no ne otoko ni chuore ring'o mar aliya to kod kuon chak. To kaka wode moro ma ne jahigni apar gi ochiko ne nitie ei dala, ne won mare oluonge ni mondo obi ochiem kode. Chi wow to ne otedo rech mar ngenge. Ne otoko rechno kany achiel gi kuon kal ma ne otedo owon ei ode ba otero e duol kar jo ma chwo ne chieme.
To kata kamano, ka ne chwo ariyo go chiemo, to dichwo ma ne oa e woth ma bor no, ne oneno mana ka wode chamo rech kende to kendo otamore chuth kata mana bilo aliya. Won mare ne okecho kode ahinya ma oriembe mondo odhi ochiem ei ode owon.
Wod ng'ano ne odhi ba obet e tiend dero aye to ochako wer:
"Baba ochamo litete, litete opuk
Mara to awito woko, e tiend guok"
Won mare ochako wuoro ni to mano to kendo en wer ila mana yawa. Wode ne omedo wer kamano nyako joduto ne otieko chiemo.
Dichwo ne ochiemo ka mor ahinya kendo ne ogoyo ni chiege erokamano kuom tedo ma ber. Ne oluongo chiege ma openje ni to mano nende en ring ang'o?
"Mano nende en ring apuoyo." Chiege ne oloso gi mor ma ok wachre.
luo_Latn bam_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn ltz_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn ltz_Latn luo_Latn luo_Latn luo_Latn luo_Latn luo_Latn luo_Latn luo_Latn gla_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn hrv_Latn luo_Latn luo_Latn luo_Latn luo_Latn